ЩэнхабзэмкIэ къалащхьэу зэрыщытыр къегъэлъагъуэ
Тхьэмахуэ блэкIам Къэбэрдей-Балъкъэрым щекIуэкIа «Кавказым — мамырыгъэ» фестивалым хэтахэмрэ абы кърихьэлIа хьэщIэхэмрэ зыжьэу жаIэ ар икъукIэ дэгъуэу къызэрызэрагъэпэщар икIи абы теухуа фIыщIэ псалъэхэр къызыхэщ тхыгъэхэр нобэми республикэм къагъэхь.
Къапщтэмэ, фестивалым и хьэщIэ лъапIэу щыта, СССР-м и цIыхубэ артист Лановой Василий къыхигъэщхьэхукIащ мы зэхыхьэм лъэпкъ зэмылIэужьыгъуэхэм я щэнхабзэхэр зэпэгъунэгъу щIынымкIэ мыхьэнэшхуэ зэриIэр. «Апхуэдэ щэнхабзэ зэпыщIэныгъэхэм ди къэралым ис лъэпкъхэм я зэхущытыкIэхэр щIагъэбыдэу илъэс куэдкIэ екIуэкIащ», — жиIащ артистым.
Къанокъуэ Арсенрэ Лановой Василийрэ Республикэм и Iэтащхьэ Къанокъуэ Арсен къызэрилъытэмкIэ, «Кавказым -мамырыгъэ» фестивалым Iуэхушхуэ зэфIегъэкI Кавказ Ищхъэрэ щIыналъэм, зэрыщыту Урысейм ис лъэпкъхэм я зэныбжьэгъугъэр гъэбыдэнымкIэ. «Псом хуэмыдэу уегъэгуфIэ фестивалым гъэ къэс нэхъ зиубгъуурэ зэрекIуэкIым. Ар щыхьэт тохъуэ лъэпкъхэм я зэфIэкIыр мамырыгъэр хъумэным, ди щIыналъэм щыIэ зэпIэзэрытыныгъэр гъэбыдэным хузэщIагъэуIуэну зэрыхущIэкъум. Псоми ящIэ Къэбэрдей-Балъкъэрыр хьэщIэкIэ фIыуэ сыт щыгъуи зэрыщытыр. Ди нэхъыжьхэм къытхуагъэна апхуэдэ хабзэр дэ дыхуэсакъыу дохъумэ. Ди цIыхухэм сытым дежи пщIэшхуэ хуащI лъэпкъ зэмылIэужьыгъуэхэм къыхэкIахэм, дин зэмылIэужьыгъуэхэр зыIыгъхэм. Апхуэдэ зэхэщIыкIымрэ хьэл-щэнымрэ творчествэм зегъэужьынымкIэ, Хэкур, дыщалъхуа республикэр егъэфIэкIуэнымкIэ лъабжьэфIщ», — жиIащ КъБР-м и Iэтащхьэм, фестивалыр щызэхуащIыжым щыгъуэ.
Мы махуэхэм республикэм щокIуэкI и мыхьэнэкIэ зыкIи мынэхъ цIыкIуу къэплъытэ хъун Iуэху — симфоние музыкэм и дунейпсо фестивалу Темыркъан Юрий и цIэкIэ къызэрагъэпэщыр. Абы къегъэлъагъуэ Къэбэрдей-Балъкъэрым и къалащхьэр Кавказ Ищхъэрэм и щэнхабзэ къалащхьэу къызэралъытэм лъабжьэ зэриIэр.
КъБР-м и Iэтащхьэмрэ Правительствэмрэ
я пресс-IуэхущIапIэ.
